[Luister] ‘Dis ’n skitterende verhaal!’ sê akteur oor nuwe radioverhaalFoto: Maroela Media “Radiodramas is wonderlik, want ’n mens gebruik ŉ ander stel vaardighede – niemand sien jou nie, so jy moet basies toneel speel met jou stem.” So sê Eloise Cupido, een van die stemkunstenaars van Seweweekspoort, ŉ nuwe radiodrama wat vanaf 7 Maart landwyd op verskeie gemeenskapsradiostasies te hoor gaan wees. Dié radiodrama spog met gesoute stemkunstenaars soos Richard van der Westhuizen, Magda van Biljon en Sulette Thompson. “Dis ŉ skitterende verhaal – baie goed geskryf en Bettie se regie maak hom natuurlik nog beter.” So meen Lochner de Kock, wat die rol van Sewes vertolk. Magda van Biljon sê Seweweekspoort is dalk bekend vir baie mense omdat daar regtig so ŉ plek bestaan. “Die luisteraars wat al deur Seweweekspoort gery het, weet hoe dit daar lyk en het dalk ook al ŉ paar interessante mense daar ontmoet. Hulle sal miskien ook baie van die karakters in dié radioverhaal herken.” Karen Wessels, wat die rol van Beneske vertolk, sê daar is iets spesiaals aan radiodramas. “Radio gee jou brein die kans om “magic” te beleef – die byklanke, die stem van die karakters. Jy kan self in jou kop dink hoe dit daar lyk.” Hier is ‘n volledige lys van al die stasies met uitsaaitye wat Seweweekspoort sal uitsaai. Seweweekspoort – Rolverdeling Richard van der Westhuizen – Frans Magda van Biljon – Ouma Marie Lochner de Kock – Sewes Anrich Herbst – Theuns Karen Wessels – Beneske Eloise Cupido – Naomi Antowan Nothling – Rocco Christine Voorendyk – Lia Duncan Johnson – David Sulette Thompson – Esmerelda Bettie Kemp is die regisseur en Anton Treurnich is die skrywer.